Document ID: 32014R0923

KOMISSION ASETUS (EU) N:o 923/2014,
annettu 25 päivänä elokuuta 2014,
Euroopan parlamentin ja neuvoston asetuksen (EY) N:o 1333/2008 liitteen II muuttamisesta siltä osin kuin on kyse riboflaviinien (E 101) sekä kokkiniilin, karmiinihapon ja karmiinien (E 120) alumiinilakkojen käytöstä eräissä elintarvikeryhmissä sekä asetuksen (EU) N:o 231/2012 liitteen muuttamisesta siltä osin kuin on kyse riboflaviinien (E 101) eritelmistä
(ETA:n kannalta merkityksellinen teksti)
EUROOPAN KOMISSIO, joka
ottaa huomioon Euroopan unionin toiminnasta tehdyn sopimuksen,
ottaa huomioon elintarvikelisäaineista 16 päivänä joulukuuta 2008 annetun Euroopan parlamentin ja neuvoston asetuksen (EY) N:o 1333/2008 (1) ja erityisesti sen 10 artiklan 3 kohdan sekä 14 artiklan,
sekä katsoo seuraavaa:
(1)
Asetuksen (EY) N:o 1333/2008 liitteessä II vahvistetaan unionissa elintarvikkeissa käytettäväksi hyväksyttyjen elintarvikelisäaineiden luettelo ja niiden käyttöä koskevat edellytykset.
(2)
Komission asetuksessa (EU) N:o 231/2012 (2) vahvistetaan asetuksen (EY) N:o 1333/2008 liitteissä II ja III lueteltujen elintarvikelisäaineiden eritelmät.
(3)
Elintarvikelisäaineita koskeva unionin luettelo ja elintarvikelisäaineiden eritelmät voidaan saattaa ajan tasalle Euroopan parlamentin ja neuvoston asetuksen (EY) N:o 1331/2008 (3) 3 artiklan 1 kohdassa tarkoitetun yhtenäisen menettelyn mukaisesti joko komission aloitteesta tai asiaa koskevan hakemuksen johdosta.
(4)
Euroopan elintarviketurvallisuusviranomainen, jäljempänä ’elintarviketurvallisuusviranomainen’, suositti 22 päivänä toukokuuta 2008 antamassaan lausunnossa (4) alumiinin siedettävän viikkosaannin (TWI) vähentämistä yhteen milligrammaan painokiloa kohti viikossa. Lisäksi elintarviketurvallisuusviranomainen katsoi, että merkittävässä osassa unionia kyseinen tarkistettu siedettävä viikkosaanti yleensä ylittyi suuria määriä kuluttavien kuluttajien, erityisesti lasten, osalta. Jotta tarkistettu viikkosaanti ei ylittyisi, alumiinia sisältävien elintarvikelisäaineiden, alumiinilakat mukaan luettuina, käyttöä koskevia edellytyksiä ja käyttömääriä muutettiin komission asetuksella (EU) N:o 380/2012 (5).
(5)
Asetuksessa (EU) N:o 380/2012 säädetään, että kaikista asetuksen (EY) N:o 1333/2008 liitteessä II olevan B osan taulukossa 1 luetelluista väreistä valmistetut alumiinilakat ovat sallittuja 31 päivään heinäkuuta 2014 asti. Elokuun 1 päivästä 2014 alkaen sallitaan ainoastaan asetuksen (EY) N:o 1333/2008 liitteessä II olevan A osan taulukossa 3 luetelluista väreistä valmistetut alumiinilakat ja ainoastaan niissä elintarvikeryhmissä, joiden osalta säännökset lakoista peräisin olevaa alumiinia koskevista enimmäismääristä ilmoitetaan nimenomaisesti kyseisen liitteen E osassa.
(6)
Vuoden 2013 kuluessa toimitettiin hakemukset riboflaviinien (E 101) alumiinilakkojen käytön sallimisesta ja kokkiniilin, karmiinihapon ja karmiinien (E 120) alumiinilakkojen käytön jatkamisesta, ja ne on saatettu jäsenvaltioiden saataville asetuksen (EY) N:o 1331/2008 4 artiklan nojalla. Hakemuksia tarkasteltaessa kiinnitettiin erityistä huomiota mahdolliseen alumiinialtistukseen, jottei vaarannettaisi asetuksen (EU) N:o 380/2012 soveltamista.
(7)
Värien alumiinilakoissa väriaine muutetaan liukenemattomaksi, ja se toimii eri tavalla kuin sitä vastaava väriaine (esim. parantunut valon, pH:n ja lämmön stabiilisuus, jolloin värit eivät tihku ja saadaan erilainen värisävy), minkä ansiosta lakka soveltuu eräisiin teknisiin erityissovelluksiin.
(8)
Riboflaviinien alumiinilakkojen salliminen tarjoaa vaihtoehdon muiden keltaisten värien alumiinilakoille elintarvikkeissa, joissa alumiinilakkojen käyttö on sallittu. Kokkiniilin, karmiinihapon ja karmiinien alumiinilakoille haetut käyttömäärät ovat alhaisia, ja käytön sallimisen jatkaminen koskee joko erikoistuotteita tai tuotteita, joita ei ole tarkoitettu lapsille. Pastöroidulle kalanmädille olisi sallittava korkeampi käyttömäärä lämpökäsittelyn vuoksi, jolla taataan värin säilyminen tuotteen säilyvyysaikana. Riboflaviinien alumiinilakkojen salliminen sekä kokkiniilin, karmiinihapon ja karmiinien alumiinilakkojen käytön jatkaminen ei todennäköisesti tule vaikuttamaan merkittävästi kokonaisaltistukseen alumiinille.
(9)
Asetuksen (EY) N:o 1331/2008 3 artiklan 2 kohdan mukaan komissio pyytää elintarviketurvallisuusviranomaiselta lausunnon asetuksen (EY) N:o 1333/2008 liitteessä II esitetyn unionissa hyväksyttyjen elintarvikelisäaineiden luettelon saattamiseksi ajan tasalle, paitsi jos kyseisellä ajan tasalle saattamisella ei todennäköisesti ole vaikutusta ihmisten terveyteen. Koska mainitun luettelon saattaminen ajan tasalle riboflaviinien alumiinilakkojen sallimisen osalta sekä kokkiniilin, karmiinihapon ja karmiinien alumiinilakkojen käytön jatkamisen osalta ei todennäköisesti vaikuta ihmisten terveyteen, ei ole tarpeen pyytää elintarviketurvallisuusviranomaisen lausuntoa.
(10)
Asetuksen (EU) N:o 231/2012 liitteessä säädetään, että värin käyttö alumiinilakan muodossa on sallittu vain, jos se on selvästi ilmoitettu. Riboflaviinien (E 101) alumiinilakkojen sallimisen vuoksi olisi muutettava asetuksen (EU) N:o 231/2012 liitteessä kyseiselle elintarvikelisäaineelle säädettyjä eritelmiä värien alumiinilakkojen käytön osalta.
(11)
Sen vuoksi asetuksen (EY) N:o 1333/2008 liitettä II ja asetuksen (EU) N:o 231/2012 liitettä olisi muutettava.
(12)
Tässä asetuksessa säädetyt toimenpiteet ovat elintarvikeketjua ja eläinten terveyttä käsittelevän pysyvän komitean lausunnon mukaiset
ON HYVÄKSYNYT TÄMÄN ASETUKSEN:
1 artikla
Muutetaan asetuksen (EY) N:o 1333/2008 liite II tämän asetuksen liitteen I mukaisesti.
2 artikla
Muutetaan asetuksen (EU) N:o 231/2012 liite tämän asetuksen liitteen II mukaisesti.
3 artikla
Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 25 päivänä elokuuta 2014.

Labels: 0
3
17